b'\n_START_ARTICLE_\nDrulovka\n_START_PARAGRAPH_\nDrulovka je ju\xc5\xbeni del mesta Kranj, le\xc5\xbei ob cesti Ljubljana - Kranj na desnem bregu reke Save. Naselje spada pod krajevno skupnost Orehek-Drulovka .\n_START_SECTION_\nArheolo\xc5\xa1ko najdi\xc5\xa1\xc4\x8de\n_START_PARAGRAPH_\nKraj je znan po arheolo\xc5\xa1kem najdi\xc5\xa1\xc4\x8du. Ob vstopu Save v sotesko Zarice, so na pomolu iz konglomerata Na \xc5\xa0piku v letih 1955 in 1956 odkrili in deloma raziskali sledove naselbine iz konca mlaj\xc5\xa1e kamene dobe ter zgodnje in srednje bakrene dobe._NEWLINE_\xc5\xa0tevilni ostanki kamenega orodja in oro\xc5\xbeja ter predvsem lon\xc4\x8denine spadajo v t. i. alpski facies lengyelske kulture oz. v starej\xc5\xa1i horizont lasinjske kulture - 1. \xc4\x8detritna 3. tiso\xc4\x8dletja pr. n. \xc5\xa1. Za\xc5\xa1\xc4\x8ditne raziskave vzhodno od tod so leta 1987 odkrile poleg primerkov kamenega orodja in oro\xc5\xbeja \xc5\xa1e naselbinsko lon\xc4\x8denino pozne bronaste dobe (kultura \xc5\xbearnih grobi\xc5\xa1\xc4\x8d). Iz tega \xc4\x8dasa je tudi bronasta sekira iz gomile ob zahodnem robu vasi. Takrat je bila najdena tudi starokr\xc5\xa1\xc4\x8danska oljenka. Ob poznogotski podru\xc5\xbeni\xc4\x8dni cerkvi sv. Mihaela v vasi so bili 1956 odkriti staroslovanski grobovi (8. stoletje, karantanska faza staroslovanske kulture).'